**И Н Ф О Р М А Ц И Ј А**

**О СТАЊУ МАЛОЉЕТНИЧКЕ ДЕЛИНКВЕНЦИЈЕ НА ПОДРУЧЈУ ГРАДА**

**БИЈЕЉИНА**

Програмом рада Скупштине градa Бијељина за 2025. годину предвиђено је разматрање Информације о стању малољетничке делинквенције на подручју града Бијељина у претходној, 2024. години. Информација је сачињена на основу података којима располажу Полицијска управа Бијељина, Основни суд Бијељина, Окружно јавно тужилаштво у Бијељини и Центар зa социјални рад Бијељина. Циљ Информације је да се сагледају стање и проблеми у овој области како би се могле предузимати одговарајуће превентивне мjере на сузбијању малољетничког преступништва.

Преступништво младих има приоритет у рјешавању код институција чији је задатак да раде на евидентирању, подршци, праћењу, превенцији, санкционисању и ресоцијализацији малољетних преступника. То су првенствено центри за социјални рад, полиција, судови и тужилаштва.

Кроз информацију која слиједи, сумираће се резултати рада ових институција, са освртом на број починилаца кривичних дјела и прекршаја, њихову феноменологију али и актуелне проблеме са којима се суочавају дјеца и малољетници, њихове породице и институције у свом раду.

Према малољетницима који се налазе у сукобу са законом примјењују се посебна правила поступања која су уређена Законом о заштити и поступању са дјецом и малољетницима у кривичном поступку („Службени гласник Републике Српске“ брoj 1/11) . Према овом Закону, појам дјетета и малољетника дефинише се на сљедећи начин:

* Дијете је свако лице које није навршило 18 година;
* Према дјетету, које у вријеме извршења кривичног дјела није навршило 14 година, не могу се изрећи кривичне санкције – то су кривично неодговорна лица и према њима мјере изриче и проводи орган старатељства;
* Малољетницима коју су навршили 14 а нису навршили 18 година, уколико почине кривично дјело, могу се изрећи санкције и друге мјере предвиђене законом

1. **Полицијска управа Бијељина**

У сједишту које покрива Полицијска управа Бијељина, у току 2024. године, евидентирано је 22 малољетна лица починиоца кривичних дјела, од чега 19 мушког и 3 женског пола. Од наведеног броја малољетника забиљежена су 3 малољетника узраста 7-14 година, 8 малољетника 14-16 година и 11 малољетника 16-18 година.

Ова лица починила су 18 кривичних дјела, од чега је: 11 кривичних дјела против имовине; 5 кривичних дјела ,,Тешка крађа“; 6 кривично дјело „Крађа“; 6 кривична дјела ,,Тјелесна повреда“ и 1 кривично дјело против безбиједности саобраћаја.

У претходној години на подручју Полицијске управе Бијељина није било изрицаних мјера полицијског упозорења.

Полицијска управа Бијељина је на основу ,,Плана мјера и активности за превенцију вршњачког насиља и малољетничке делинквенције од 2023. године до 2027. године“ проводила низ превентивних активности везаних за малољетнике у сукобу са законом и то: „Школски полицајац“, „Отворена врата“, „Међународни дан борбе против злоупотребе и коришћења дрога“, ,,Стоп дрогама“, ,,Оружје не штити већ убија“, ,,Стоп вршњачком насиљу“, ,,Петарде нису играчке“. Кроз ове активности полицијски службеници су ученицима и просвјетним радницима основних и средњих школа као и родитељима ученика одржали едукативна предавања на горе наведене теме, те дијелили промотивни материјал и брошуре. Наведеним Планом су дефинисане мјере и активности спрјечавања и сузбијања вршњачког насиља и малољетничке делинквенције као и других облика асоцијалног понашања дјеце и младих са циљем очувања безбједности у школама Републике Српске и спрјечавања евентуалних инцидената који би могли утицати на угрожавање безбиједности дјеце у школама.

Министарство унутрашњих послова Републике Српске подржало је реализацију пројекта ,,Брига о дјеци - заједничка одговорност и обавеза“, гдје су полицијски службеници стални чланови мултисекторских тимова формираних у оквиру програма. Учешћем у раду тимова, унапријеђена је сарадња са директорима школа, наставним особљем, ученицима и родитељима, како би се побољшало међусобно повјерење, благовремено уочили проблеми и конфликтни појединци, а све у циљу спрјечавања вршњачког насиља.

Одржана су едукативна предавања ученицима седмих разреда основних и првог разреда средњих школа на подручју које покрива ПУ Бијељина, као и наставном особљу и родитељима. У активностима је учествовало 8 полицијских службеника. Едукативна предавања у плану су и за наредну школску годину.

Сарадња са надлежним субјектима, Тужилаштвом, Основним судом, Центром за социјални рад, основним и средњим школама и здравственим установама, била је на задовољавајућем нивоу, а одвијала се кроз континуирану размјену података, информација, консултација, потписивања протокола и сл. У школама је редовно присутан школски полицајац, који сарађује са наставним особљем и ученицима.

Проблеми са којима се сусреће Полицијска Управа Бијељина приликом рада са малољетницима огледају се у недостатку установа за смјештај и преваспитавање младих, прихватилишта и сл. Оснивањем оваквих установа извршило би се адекватно збрињавање и васпитање малољетника са проблематичним развојем. Овај проблем, Полицијска Управа је у више наврата, истицала надлежним институцијама, владиним и невладиним организацијама, јер су малољетници и даље склони асоцијалним обрасцима понашања и вршењу кривичних дјела.

1. **Окружно јавно тужилаштво у Бијељини**

У току 2024. године, Окружном јавном тужилаштву у Бијељини, од стране Полицијске управе Бијељина достављено је 19 извјештаја против малољетних лица. У 5 предмета Тужилац је добео нередбу о непокретању поступка, 5 предмета је окончано изрицањем васпитне мјере , а у 1 случају поднесен је предлог за изрицање казне малолетничког затвора.

У 2024. на основу приједлога Тужилаштва донијета су 3 судска рјешења – изречене су васпитне мере и једна пресуда на казну малолетничког затвора.

1. **Основни суд у Бијељини**

Подаци Основног суда у Бијељини о броју ријешених предмета према малољетницима у кривичном и прекршајном поступку у 2024. години су сљедећи:

*Кривични реферат*:

Поступак је вођен у укупно 8 предмета, од чега:

* Пренесених предмета из претходног периода 1
* Запримљених 7
* Ријешених 7
* Неријешених 1

Поступци су вођени због почињених кривичних дјела: убиство 1, тешка телесна повреда 3, телесна повреда 1, омогућавање уживања опојних дрога 1.

Изречене су васпитне мјере:

- Судски укор 1

- Појачан надзор родитеља 1

- Појачан надзор органа старатељства 2

- Упућивање у васпитно поправни дом 1

- Обстава поступка 1

*Прекршајни реферат*

У раду је било 61 предмет и то:

- Пренесених предмета из претходног периода 14

- Запримљено (нови предмети) 47

- Ријешених 40

- Неријешених 21

У наведеним предметима прекршајни поступци су вођени из области:

* Саобраћај 31
* Јавни ред и мир 9

1.

За наведене прекршаје изречене су сљедеће васпитне мјере:

* Судски укор 30
* Новчана казна -условна 10
* Новчана казна 2
* Обустава поступка 1

1. **Центар за социјални рад Бијељина**

У 2024. години Центар за социјални рад Бијељина регистровао је преко 350 дјеце и малољетника са различитим облицима проблема у понашњу те ризицима за развој девијантног/антисоцијалног и асоцијалног понашања. Од тог броја, 65 малољетника је у сукобу са законом; 19 малољетника починило је кривична дјела (кривично дјело тешке крађе, промет и продаја опојних дрога, тешка телесна повреда, убиство, насиље у породици, вршњачко насиље); 46 малољетника извршило је прекршаје (14 прекршаја из Закона о јавном реду и миру и 31 прекршај из Закона о безбједности саобраћаја, те 1 из Закона о спречавању насиља на спортским приредбама).

Изречено је укупно 42 васпитне мјере и то: 28 судских укора, 3 појачаних надзора родитеља, 2 васпитне мјера појачаног надзора органа старатељства, 7 других судских одлука- наредби о непокретању поступка, начело опортунитета, одбацујућих рјешења. Један (1) малолетник смештен је у малолетнички затвор.

У току године, Центар је радио на провођењу изречених васпитних мјера из текуће године, али је праћено и провођење 4 надзора органа старатељства и 8 појачаних надзора родитеља из 2022. и 2023. године.

Нешто је већи број малолетних починилаца кривичних дјела и прекршаја - 65 малолетника у 2024., насупрот 42 малолетника у 2023.години, од чега је 19 извршилаца кривичних дела у 2024. у односу на 11 извршилаца у 2003.

Важно је истаћи да se у раду са дјецом уочава пораст различитих проблема : пораст броја дјеце која су конзументи психоактивних супстанци, деце која не похађају/ напуштају школу, младих са агресивним понашањем, младих склоних насилним образцима понашања, дјеце са проблемима у менталном здрављу. Евидентна је криза ,,савремене“ породице која или нема капацитета да се носи са изазовима родитељства или не подстиче здрав раст и развој своје дјеце. Рад са родитељима је врло често исцрпан, дуготрајан и захтијева мултидисциплинарни приступ, јер је кључ у рјешавању проблема у највећем броју случајева управо сарадња стручњака са родитељима.

Што се тиче рада Центра за социјални рад Бијељина у раду на предметима који у фокус стављају дјецу са проблемима у понашању и њихове породице, доминирао је савјетодавни рад, примјена мјера из Породичног закона ( мјере упозорење, надзор над вршењем родитељског права, појачани надзор над вршењем родитељског права, привремено издвајање дјетета из породице), као и примјена мјера из Закона о поступању са дјецом и малољетницима у кривичном постуку (предлагање и праћење васпитних мјера, мјера упозорења и мјера безбиједности, заводских васпитних мјера), као и услуге Дневног центра за дјецу у ризику. Пракса показује да се највећем броју малољетника у сукобу са законом изричу мјере укора, те мјере појачаног надзора органа старатељства и појачаног надзора родитеља. Упитна је ресоцијализација малољетника у оквиру провођења мјера појачаних надзора, имајући у виду све већу немотивисаност младих и њихових породица да раде на промјени дотадашњих образаца понашања али и недостатак програма у заједници (недостатак стручног кадра у установама, недостатак савјетовалишта, клубова за младе, других програма у заједници).

Упоређујући податке неколико година уназад, примјећује се нижи број малољетних извршилаца кривичних дјела. Далеко је већи број дјеце и младих који испољавају различиту феноменологију асоцијалних образаца понашања и девијантног понашања (која тужилаштва не квалификују као кривична дјела). Примјећен је и пораст извршилаца крвичних дјела испод 14 година старости, гдје нема вођења поступка и гдје се рад са дјететом и његовом породицом своди на рад Центра за социјални рад и других институција које могу бити подршка. Недостатак смјештајних капацитета за дјецу без обзира са којим проблемима се суочавају је велики проблем у Републици Српској. Посебно је изазован рад са дјецом за коју се процјењује да имају проблем у понашању и менталном здрављу, а изостаје подршка породице. У зачараном кругу очекивања и притисака да се проблеми ријеше (највећа очекивања имају школе и родитељи дјеце која долазе у контакт са дјететом које има проблем), неријетко постоји неразумијевање за контекст у којем те породице опстају и капацитете који инстутицијама реално недостају.

У току 2024. године настављене су активности сарадње са школама на подручју Града Бијељина у оквиру пројекта ,,Брига о дјеци - заједничка одговорност и обавеза“. Треба напоменути да пројекат ,,Брига о дјеци - заједничка одговорност и обавеза“ реализује Републички педагошки завод уз подршку Министарства здравља и социјалне заштите, Министарства просвјете и културе, Министарства унутрашњих послова и Министарства управе и локалне самоуправе, а да су радници Центра за социјални рад стални чланови тима и заједно са другим члановима у оквиру школе раде на рјешавању различитих проблема дјеце и омладине. ЈУ Центар за социјални рад Бијељина је, између осталог, са 4 едукативна предавања стручних радника у школама, дао допринос превенцији проблема у понашању.

И даље постоји проблем просјачења на улицама Града Бијељина у којем учествује већи број дјеце ромске националности. Поред мјера подршке овим породицама, просјачење опстаје и са собом повлачи и друге проблеме, почев од непохађања школе, вршења кривичних дјела, малољетничких бракова, трговине људима. Радна група за заштиту и безбиједност дјеце на подручју Града Бијељина проводила је активности са циљем отварања Прихватилишта на подручју града Бијељина, те су након израђеног Елабората о оправданости отварања прихватилишта, отпочете активности изградње објекта.

У току 2024. године започета је реализација пројекта „Развој и имплементација програма као одговор на потребе дјеце са поремећајима у понашању“ који је суфинансиран од стране Европске уније- ИПА Програм прекограничне сарадње Срб-БиХ 2014-2020 у партнерству Покрајинског завода за социјалну заштиту из Новог Сада са Центром за социјални рад Стара Пазова и Центром за социјални рад Бијељина. У оквиру пројекта који је трајао 18 мјесеци, између осталог проведена је едукација за 4 стручна радника- који су добили сертификате за тренере из области рада са дјецом са поремећајима у понашању, а који су даље обучили 20 колега стручних радника за рад са дјецом са поремећајем у понашњу у оквиру својих институција и Дневних центара.

Треба нагласити да је проблем и феноменологија малољетничког преступништва и асоцијалног понашања постао озбиљан не само код нас већ и у земљама у региону. Суочени смо са новим трендом и појавом проблема код дјеце на нижем календарском узрасту, са феноменологијом која је до сада била мање видљива (интернет и његов утицај на дјецу), са све већим бројем дјеце и малољетника који имају психичке и менталне потешкоће, са кризом породице која губи своју традиционалну улогу и постаје врло често ,,неснађена“ на путу трансформације и тежње за модерним.

Реформа у овој области мора бити системска и добро испланирана, примјењива у контексту у којем ми као друштво егзистирамо, прилагодљива нашем менталитету и са тенденцијом ширења мјера и услуга према дјетету у проблему.

Имајући у виду тенденцију раста различитих проблема у развојном периоду, Центар за социјални рад засигурно ће постати водећа институција како за провођење превентивних активности, тако и за предузимање различитих и комплексних мера заштите, подршке, саветовања, праћења.

## Дневни центар за дjецу у ризику

Као услуга која има за циљ превенцију развоја различитих поремећаја код деце, ЈУ Центар за социјални рад Биејељина отворио је Дневни центар за децу у ризику, као организациону јединицу центра.

Током 2024.године Дневни центар за дјецу у ризикуje посјетилo **57** корисника и укупно су остварили **3488** посјете. Од укупно 57 корисника, Дневни центар за дјецу у ризику посјећивало је **28** корисника мушког пола и **29** корисника женског пола, од којих су 49 њих основношколског узраста, а 8 средњошколског.

Поред рада са дјецом обављани су информативни/савјетодавни разговори са родитељима, односно старатељима и хранитељима и пружана им је психосоцијална подршка.

Подршка у учењу је организована у 993 индивидуално прилагођених часова у трајању најмање пола сата током једне посјете. Обрађени, утврђени, вјежбани и понављани су наставни садржаји свих предмета основне школе (од првог до деветог разреда) те поједини предмети средњих школа. Бесплатне часове подршке у учењу су добили корисници који су због истог упућени у Дневни центар, чији родитељи су затражили ову врсту помоћи или корисници који самоиницијативно учествују у оваквом облику додатне/допунске наставе.Часови подршке у учењу су били одржани из предмета математика, српски језик, моја околина, дигитални свијет,природа и друштво, биологија, енглески језик, њемачки језик, физика, историја, географија, музичка култура, ликовна култура, хемија. Извођени су часови са корисницима основношколског узраста, као и корисницима средњошколског узраста.

Групни рад у Дневном центру за дјецу у ризику је организован у облику радионица различитог типа. Током ове године организован је следећи број радионица:

* креативних 352,
* радноокупационих 385,
* групне/едукативне 95,
* спортских активности 320,
* психолошких 158;
* музичких радионица 81;
* Дружење са родитељима – тематске радионице 2.

Поред часова подршке у учењу и групних радионица, корисницима услуга Дневног центра за дјецу у ризику, су пружане услуге психосоцијалне подршке свакодевно, те организоване разне акције и изложбе на отвореном.

Све радионице су имале за циљ да корисницима пруже могућности да се изражавају у облицима који њима одговарају (вербално, кроз умјетност, писмено и сл.), да се упознају са Дневним центром, са особљем и осталим корисницима услуга Дневног центра, да сазнају, социјализују се, науче, стекну радне навике, усвоје обрасце друштвено-прихватљивог понашања, забаве се, такмиче и др..

* Креативне радионице

Креативне радионице су извођене током цијеле године са свим корисницима Дневног центра за дјецу у ризику. Радионице су биле тематски организоване у складу са потребама дјеце и са предвиђеним активностима.Током 2024. године радило се на следећим радионицама: пано – прољеће, љето, јесен, зима, израда украса за Нову годину, еко поруке, украшавање саксија са пшеницом, васкршњи мотиви, израда домаћег пластелина, фигуре од пластелина, оригами радионице, накит од перли, од крпице до машнице, израда разних украса на тему сезонских мотива, мозаик, рад акрилом, лаком, декупаж на дрвету и стаклуи др.

* Радноокупационе радионице

Радноокупационе радионице су извођене током цијеле године у дворишту и у башти Дневног центра у складу са временским приликама и потребама, као и у просторијама Дневног центра. Корисници су били укључени у активностиразличитогтипас циљем развијања радних навика и како би се упознали са процесом сијања и узгајања биља у башти. Током 2024.године радило се на следећим радионицама: чишћење дворишта, купљење смећа, грабање лишћа, распремање дневног боравка, брисање полица и организација друштвених игара, распремање дидактичког материјала, сијање цвијећа и пшенице, сијање поврћа, чупање траве и припрема цвјетњак за садњу, расађивање цвијећа, уређење дворишта, заливање садница и баште, постављање система за наводњавање, орезивање туја, прихрана поврћа и воћа, израда предмета од дрвета, ограђивање баште са дрвеним летвицама, поправке и ситне занатске радиности, прављење стазе од каменчића и др.

* Едукативне/групнерадионице

Едукативне и групне радионице су извођене током цијеле године, на различите теме за рад едуковања и информисања корисника као и квалитетнијег провођења времена. Едукативне радионице су покривале теме: односи са вршњацима, односи у породици, сајбер насиље, правилна употреба интернета, правила лијепог понашања, лепезице свезналице, пут до бољег ја, емпатија, пирамида потреба, правилна исхрана код дјеце, одржавање личне хигијене и др.

* Спортске активности

Спортске активности су извођене током цијеле године, а покривале су активности групнихспортова, вјежби за јачање тијела, анимирања и социјализацију дјеце.Активности које су извођене су: игре у дворишту Дневног центра – фудбал(такмичење у шутирању на празан гол, игра 2 на2), одбојка(круг-одбијање лопте прстима,чекићем), кошарка(такмичења у погађању слободних бацања), елементарне игре, игре спретности и координације (штафетна такмичења без лопте и са лоптом), игре за развој агилности (ходање преко природних препрека), вјежбе снаге, вјежбе за координацију покрета, часови пливања на базенима и др.

* Музичке радионице:

Организованеу у складу са интересовањима и узрастом корисника: музичке столице, караоке, плес уз музику, нотни систем, музички квиз, слушање и препознавање најпознатијих класичних композиција, виолонски кључ, рад у кајданкама, музички инструменти од картона, новогодишње пјесмице и др.

* Дружење са родитељима/тематске радионице:

Од почетка децембра 2024. године Дневни центар за дјецу у ризику пружа нову услугу под називом „Дружење са родитељима“. Ова услуга је реализована два пута у мјесецу децембру све у складу са обавезама родитеља и распоредом рада у Дневном центру. Усмјерена је на родитеље дјеце са проблемима у понашању и циљ је пружање психосоцијалне подршке родитељима, давање прилике да проговоре о својим доживљајима и искуству и освјесте своје поступке и квалитет односа са дјецом, те развију/повећају родитељске компетенције. У извештајном периоду реализоване су двије радионице под називом: „Моје дијете и ја“ и „Родитељске реакције на одређена понашања дјеце“.

Код свих корисника примјећен позитиван помак на васпитном пољу:

* Смањено вријеме проведено на улици и без надзора;
* Кориговано понашање и уклапање у групу вршњака кроз групне активности у Дневном центру,
* Квалитетнија комуникација у групи вршњака,
* Усвајање радних навика посредством радноокупационе терапије, те
* навика одржавања личне хигијене (извјестан број дјеце је долазио видно хигијенски запуштен, након неког времена, уз групне едукативне садржаје и савјетодавни рад на тему Одржавања личне хигијене, смањен број хигијенски запуштене дјеце),
* Тимски рад, развијање осјећаја емпатије према другима – старији корисници помажу млађима око задаће и на радионицама.
* 3 дјеце укључено у ваннаставне спортске активности на иницијативу радника Дневног центра, 29 дјеце - часови пливања на базенима Бање Дворови);
* Укључени у рецитације на разним манифестацијама, извођење представе на тему вршњачког насиља;
* Значајно побољшан квалитет живота корисника и њихових породица.

Остварена је сарадња са више донатора/хуманитарних организација, самим тим пружена већа подршка и помоћ корисницима Центра за социјални рад и корисницима услуга Дневног центра за дјецу у ризику.

ЗАКЉУЧЦИ:

* Јачати капацитете институција за рад са дјецом са проблемима у понашању (едукације стручног кадра, укључивање у рад већег броја стручњака, имплементирати превентивне и друге програме у раду);
* Радити на успостављању Савјетовалишта за породицу и дјецу;
* Наставити са активностима отварања Прихватилишта;
* Наставити сарадњу са институцијама, посебно са основним и средњим школама на подручју Града Бијељина.

Бијељина, јун 2025. године

**ОБРАЂИВАЧИ**

**ЈУ ЦЕНТАР ЗА СОЦИЈАЛНИ РАД БИЈЕЉИНА**

**ПОЛИЦИЈСКА УПРАВА БИЈЕЉИНА**

**ОКРУЖНО ЈАВНО ТУЖИЛАШТВО БИЈЕЉИНА**

**ОСНОВНИ СУД У БИЈЕЉИНИ**