**ЈУЗАВОД ЗА ЗАПОШЉАВАЊЕ**

**РЕПУБЛИКЕ СРПСКЕ**

**П А Л Е**

**ФИЛИЈАЛА БИЈЕЉИНА**

**Број:**

**Датум: 17.06.2025.** **г.**

**ИНФОРМАЦИЈА О СТАЊУ НЕЗАПОСЛЕНОСТИ НА**

**ПОДРУЧЈУ БИРОА БИЈЕЉИНА НА ДАН 31.05.2025. ГОД.**

**Бијељина, јун 2025. г.**

**У В О Д**

Период на који се односи ова информација, обиљежила је повећана потреба за радном снагом у привреди. Другу половину 2024. г. је обиљежила и реализација програма подстицаја запошљавању и самозапошљавања коју спроводи ЈУ ЗЗЗРС, а која је обухватила одређени број лица са евиденције незапослених.

Нарочито је важно истаћи да је Завод за запошљавање уз подршку ресорног Министарства за рад и борачко-инвалидску заштиту и Владе Републике Српске, учинио огроман напор да уредно исплаћује новчану накнаду за случај незапослености, чије је исплата угрожена као последица: смањене стопе доприноса за незапослености, повећања најниже плате у Републици Српској - посљедично и раста висине минималне новчане надокнаде. Крајем 2023. извршена је измјена и допуна Закона о посредовању и правима за вријеме незапослености, гдје су извршене корекције у дужини накнаде (са 24 на 18 мјесеци, са 18 на 15 мјесеци) и висини загарантоване накнаде, односно у смањењу процента (са 80 на 55% најниже плате у Републици Српској). Након повећања минималне плате (увођења платних разреда) и повећања обавеза за самосталне предузетнике почетком 2025. године, уочен је и раст броја захтјева за новчану надокнаду, јер се повећао број отказа или одјава приватних дјелатности.

Упркос отежаним условима организације рада (велики број незапослених лица по стручном сараднику за савјетодавни рад), успјели смо да повећамо ниво савјетодавног процеса и рада са незапосленим лицима кроз унапређење метода и поступака рада у Бироу Бијељина, с циљем подизања конкурентности скраћивања периода незапослености и бржег запошљавања.

Примјетан је тренд смањења броја незапослених лица, активних тражилаца посла. Уочљив је и интензиван раст одласка (углавном млађег), радно способног становништва на рад у земље ЕУ (преко фирми регистрованих у Р. Словенији), што је, такође утицало на смањење броја пријављених на евиденцији Бироа Бијељина. С друге стране је уочљив повећан увоз радне снаге (захтјева за издавање радних дозвола), све чешће из земаља Азије, углавном квалификованог и полуквалификованог кадра.

# СТАЊЕ НА ЕВИДЕНЦИЈИ

На дан 31.05.2025. године на евиденцији Бироа Бијељина пријављено је укупно 4.177 незапослених лица, што је за 631 лица мање у односу на прошлу годину када је разматрана Информација о стању незапослености (31.05.2024. г.), а 31.12.2024. године на евиденцији се налазило 4.376 лица, од тога 2.575 жена.

|  |  |  |  |  |
| --- | --- | --- | --- | --- |
| Степен стр. образовања | **31.05.2024.** | | **31.05.2025.** | |
|  | Укупно | Жене | Укупно | Жене |
| НК | 620 | 306 | 4177 | 2498 |
| ПК/НСС | 182 | 124 | 159 | 107 |
| КВ | 1455 | 562 | 1263 | 524 |
| ССС | 1621 | 1153 | 1465 | 1039 |
| ВКВ | 27 | 1 | 23 | 2 |
| ВШС | 83 | 59 | 65 | 44 |
| ВСС 180 | 86 | 69 | 73 | 53 |
| ВСС 240 | 651 | 511 | 552 | 416 |
| МАСТЕРИ | 74 | 55 | 54 | 44 |
| МАГИСТРИ стари програм | 1 | 0 | 2 | 1 |
| ВСС-360 | 5 | 4 | 0 | 0 |
| ДОКТОРИ | 3 | 1 | 1 | 0 |
| **УКУПНО:** | 4808 | 2845 | 4177 | 2498 |

*Табела 1. Број регистрованих незапослених лица која чине понуду радне снаге према образовној структури*

Најбројнија занимања на евиденцији су и даље: Радници без занимања, Продавач, Економски техничар, Бравар, Машински техничар, Дипломирани правник, Матурант гимназије, Пољопривредни техничар, Возачи теретних кола, Професор разредне наставе, Медицинска сестра - техничар, Аутомеханичар, Електротехничар - енергетичар, Металостругар, Дипломирани економист - смјер финансије и банк, Дипломирани економист, Техничар за друмски саобраћај, Дипломирани економист - смјер порези и царине, Фризер за жене, Трговински техничар.

Дефицитарна занимања у 2024/25 години, односно занимања за која је често била исказивана потреба од стране послодаваца, а није било адекватних кадрова на евиденцији (због: непостојања лица у том занимању, недостатка искуства у том занимању, или неповољне старосне структуре-старија лица):

ПК/КВ: водоинсталатер, инсталатер гријања, армирач, тесар, зидар, руковалац тешким грађевинским машинама (краниста, багериста и сл.), механичар грађ. машина, возач аутобуса, кројач/шивач, бравар-заваривач, дрвопрерађивачи (полу)финалног смјера, монтери расхладних уређаја...

ССС: стоматолошка сестра-техничар, зубни техничар-протетичар, медицинска сестра - његоватељица...

ВСС: љекари специјалисти, љекари опште праксе, грађевински инжењери (нискоградње, високоградње, хидроградње) са лиценцама, машински инжењери, инжењери електротехнике, професори: математике, физике, њемачког језика у основним и средњим школама, професори умјетности на универзитетима...

На евиденцији Бироа Бијељина која се воде у активној понуди радне снаге пријављено је укупно 156 чланова породица погинулих бораца, 506 учесника рата и укупно 74 инвалидa и то по категоријама: 42 ратних војних инвалида, 11 осталих инвалидних лица, 1 лицe из категорије цивилна жртва рата, 2 лица из категорије инвалид рада и 18 лица - категоризована омладина.

Старосна структура незапослених лица која чине активну понуду радне снаге на дан 31.05.2024. године и 31.05.2025.

|  |  |  |
| --- | --- | --- |
| Старосна доб | **31.05.2024. год.** | **31.05.2025.** |
| **15-18** | 0 | 2 |
| **18-20** | 58 | 49 |
| **20-24** | 225 | 214 |
| **24-27** | 245 | 181 |
| **27-30** | 282 | 239 |
| **30-35** | 483 | 428 |
| **35-40** | 556 | 430 |
| **40-45** | 462 | 407 |
| **45-50** | 495 | 422 |
| **50-55** | 559 | 479 |
| **55-60** | 737 | 643 |
| **60-65** | 706 | 683 |
| **Укупно:** | **4808** | 4177 |

*Табела 2. Број регистрованих незапослених лица која чине понуду радне снаге према старосној структури на дан 31.05.2024. и 31.05.2025. године*

Када је у питању старосна структура незапослених лица која чине активну понуду радне снаге најбројнија су лица старости од 60 до 65 година 683, од 55 до 60 година старости 643 лица од 50 до 55 година 479 лица, од 30 до 35 година 428, од 35 до 40 година 430 лица, од 45 до 50 година 422 лица, и од 40 до 45 година 407 лица. Укупан број младих до 30 година старости је 685 лице што представља 16,4 % од укупне понуде активне радне снаге.

На евиденцију се током извјештајног периода пријавило нових 3.234 лице, а брисано је са евиденције у истом периоду 3.903 лица и то по сљедећим основима:

|  |  |  |
| --- | --- | --- |
| Шифра | Разлог престанка вођења евиденције | **01.06.2024. - 31.05.2025.** |
| 1 | Запослење | **1904** |
| 2 | Обављање приватне дјелатности | 95 |
| 3 | Укључивање на редовно школовање | 2 |
| 4 | Стицање услова за пензију | 140 |
| 5 | Трајна неспособност за рад | 0 |
| 6 | Стицање вишег степена стручне спреме | 35 |
| 7 | Одустајање од тражења запосл. (неактивност) | 1523 |
| 8 | Издржавање затворске казне | 0 |
| 9 | Пресељење на подручје друге општине | 25 |
| 10 | Смрт | 3 |
| 11 | Рад на црно | 0 |
| 12 | Носилац комерц. пољопривредног газдинства | 5 |
| 13 | Одбијање запослења у занимању | 7 |
| 14 | Остали законски разлози | 35 |
| 17 | Одјава из посебне евиденције (промјена запослења) у нову евиденцију | 7 |
| 18 | Одјава на лични захтјев странке | 119 |
| 19 | Лице у поступку признавања права на ПИО | 5 |
|  | **Укупно:** | 3910 |

*Табела 4. Разлог престанка вођења на евиденцији незапослених лица од 01.06.2024. до 31.05.2025. године*

# ЗАПОСЛЕНОСТ И ЗАПОШЉАВАЊЕ

Основна функција Завода је посредовање и подразумијева повезивање понуде и потражње, односно повезивање лица која траже запослење са послодавцима који исказују потребе у запошљавању.

Посебан циљ у раду са послодавцима је ефикасније задовољење исказаних потреба послодаваца, као и повећање броја послодаваца који користе услуге посредовања. Реализација се спроводила кроз сљедеће активности:

- Обилазак послодаваца,

- Посредовање у запошљавању по захтјеву послодавца,

- Праћење реализације пријава о слободним радним мјестима и упућивање активних тражилаца посла у складу са захтјевима послодаваца,

- Истраживање тржишта рада у складу са Законом о посредовању у запошљавању и правима за вријеме незапослености.

Знатан број послодаваца учествовао је у пројектима запошљавања који су финансирани од стране Владе Републике Српске и Завода.

**Посредством Бироа Бијељина у периоду од 01.06.2024. - 31.05.2025. године, поднесено је 729 пријава за око 898 радника. По основу достављених извјештаја о запослењу (Е-3) у наведеном периоду са евиденције Бироа Бијељина 359 лица запослено је са мјестом рада у Бијељини. Извршено је 113 посјета послодавцима, а објављено 261 оглас.** Од почетка 2025. године уведена је интензивнија пракса обилазака послодаваца и иницирања састанака у вези информисања послодаваца, прије свега о законској обавези подношења Е-2 пријава приликом потребе за запошљавањем радника, као и о другим темема важним за послодавце, процедурама и услугама које пружа Завод и сл.

Посредовање за иностранство је у наведеном периоду реализовано према законом утврђеној процедури и прописима, у сарадњи са Агенцијом за рад и запошљавање Босне и Херцеговине, за земље са којима је потписан међудржавни споразум о запошљавању. Босна и Херцеговина има потписане споразуме о запошљавању са Републиком Словенијом, Републиком Србијом и државом Катар.

Највећи дио посредовања за иностранство се у наведеном периоду односио на посредовање за Републику Словенију.

**ЗАПОШЉАВАЊЕ СТРАНИХ ДРЖАВЉАНА И ЛИЦА БЕЗ ДРЖАВЉАНСТВА**

Законом о запошљавању страних држављана и лица без држављанства регулисано је запошљавање страних држављана и лица без држављанства, односно издавање радних дозвола послодавцима за пријем у радни однос страних држављана у Републици Српској.

Када је у питању примјена Закона о запошљавању страних држављана и лица без држављанства **од 01.06.2024. до 31.05.2025. године поднесено је 327 захтјева за издавање радних дозвола.**

Увидом у издате радне дозволе за запошљавање страних држављана, у периоду од 01.06.2024. године до 31.05.2025. године утврђено је да је највише потреба за радницима исказано у сљедећим занимањима: доктори наука који су ангажовани као предавачи на универзитетима, др медицине специјалисти, грађевински инжењери са лиценцама, грађевински радници са субспецијалностима/специфичним вјештинама и сертификатима, јамски копачи/палиоци мина, радници за рад у месној индустрији и на фармама (кобасичари, узгајивачи свиња-фармери), радници у дрвној индустрији (дрвостругари и сл.) итд.

Напомињемо да је велики број радних дозвола издат за бројна друга занимања која и нису дефицитарна, али страним улагачима, односно оснивачима предузећа издаје се радна дозвола без обзира да ли на евиденцији незапослених лица има лица која су пријављена у том занимању. Исто тако велики број радних дозвола издат је странцима због испуњавања одређених, посебних услова нпр. искуство у професионалном фудбалу, различите специфичне лиценце и сл.

Када је у питању земља поријекла радне дозволе су углавном издате за држављане Републике Србије, а све чешће се појављују и страни држављани из других земаља, нпр: Непала, Бангладеш, Турске, Индије, Кине, ...

Примјетан је повећан број захтјева за издавањем радних дозвола у областима грађевинарства, обраде метала и дрвета и других материјала, која захтјевају специфичне вјештине уз одговарајуће сертификате, као и на пословима у месној индустрији и за рад на фармама, као и за рад у угоститељству. Углавном се ради о квалификованом и полуквалификованом кадру, који долази из земаља Азије.

**РАД СА НЕЗАПОСЛЕНИМ ЛИЦИМА**

Акционим планом запошљавања у Републици Српској за 2020. годину, планирано је укључивање 70 % активних тражилаца посла у савјетодавни процес (Биро Бијељјина је до сада укључио око 80% лица у савјетодавни процес), што подразумијева утврђивање индивидуалног плана запошљавања као и профилисање, односно утврђивање степена запошљивости.

Индивидуални план запошљавања (ИПЗ) представља основни инструмент у раду са незапосленим лицима и основ у укључивање лица у мјере активне политике запошљавања. Циљ је дефинисање занимања у којима ће се посредовати, активности које ће лице предузети и мјере које ће се укључити ради запошљавања или повећања запошљивости.

**У периоду 01.06.2024.-31.05.2025. године утврђено је 2.784 нових индивидуалних планова** запољшавања након спроведених индивидуалних разговора (интервјуа) са лицима, профилисања и утврђивања интереса (циљева) и начина тражења посла. За исти период урађена су **3.176** праћења (реализације активности тражења посла из ИПЗ-ова), путем кратких консултација са лицима приликом редовних јављања. Такође, за посматрани период евидентирана су 1.441 запослења лица која су прије заснивања радног односа прошла процес савјетовања , тј. имала утврђен ИПЗ.

**ОСТВАРИВАЊЕ ПРАВА НЕЗАПОСЛЕНИХ ЛИЦА**

Незапослена лица у складу са Законом о посредовању у запошљавању и правима за вријеме незапослености остварују право на:

- посредовање у запошљавању,

- информисање о могућностима и условима запошљавања,

- савјетовању о избору занимања (професионално усмјеравање),

- стручно оспособљавање и припрему за запошљавање,

- новчану накнаду, здравствено осигурање и пензијско и инвалидско осигурање у току трајања права на новчану накнаду,

- пензијско-инвалидско осигурање у трајању од три године, уколико са тим стажом осигурања испуњава услов за старосну пензију.

Права незапослених лица која се односе на право на новчану накнаду, здравствено осигурање и пензијско инвалидско осигурање док траје новчана накнада, остварује се у складу са одредбама , а по подношењу захтјева према надлежним бироима.

Наведена права остврује незапослено лице коме је радни однос престао без његовог захтјева, сагласности или кривице, а које је провело најмање осам мјесеци непрекидно у осигурању од незапослености у последњих 12 мјесеци или 12 мјесеци са прекидима у осигурању од незапослености у последњих 18 мјесеци.

Ова права незапослено лице остварује под условом да је за вријеме прописаног минимума осигурања од незапослености уплаћен допринос за осигурање од незапослености за све раднике, или су ти доприноси уплаћени из буџета, односно намјенских фондова и осталих извора.

Дужина трајања права на новчану накнаду зависи од дужине времена проведеног у осигурању од незапослености, односно најмање један мјесец, а највише 18 мјесеци.

- до навршених 12 мјесеци - мјесец дана;

- од годину дана до навршене двије године – два мјесеца;

- од двије године до навршених пет година – три мјесеца;

- од пет година до навршених десет година – шест мјесеци;

- од десет година до навршених двадесет година – девет мјесеци;

- од двадесет година до тридесет година – дванаест мјесеци;

- од тридесет година до навршених тридесет пет година – петнаест мјесеци;

- преко тридесет пет година - осамнаест мјесеца.

Новчана накнада за незапослено лице које има до 15 година времена проведеног у осигурању од незапослености износи 45% од просјечне плате које је незапослено лице остварило у последња три мјесеца рада, а за незапослено лице које има више од 15 година времена проведеног у осигурању од незапослености 50% од просјечне плате које је незапослено лице остварило у последња три мјесеца.

Износ новчане накнаде не може бити нижи од 55% од најниже плате у Републици нити виши од износа једне просјечне плате након опорезивања у Републици за претходну годину, према подацима Републичког завода за статистику објављеним у Службеном гласнику Републике Српске, уколико је незапослено лице било запослено са пуним радним временом. Незапосленом лицу које је радило са непуним радним временом новчана накнада одређује се у сразмјери са обимом радног времена које је имало прије престанка радног односа.

**Захтјев за остваривање права на новчану накнаду у периоду од 01.06.2024. године до 31.05.2025. године, поднијело је 901 лице.**

У складу са чланом 37. Закона о посредовању у запошљавању и правима за вријеме незапослености, незапосленом лицу припада и право на пензијско и инвалидско осигурање у трајању до три године, уколико са тим стажом осигурања испуњава услов за старосну пензију (15 година стажа осигурања, 65 година старости). Ово право незапослено лице остварује у надлежном бироу у складу са законом.

**У периоду од 01.06.2024. године до 31.05.2025. године захтјев за остваривање овог права поднијело је 80 лица.**

## ИСТРАЖИВАЊЕ ТРЖИШТА РАДА

У Бироу Бијељина извршено је анкетирање послодаваца у склопу Истраживања тржишта рада у Републици Српској 2024/2025 . ЈУ Завод за запошљавање Републике Српске је провео Истраживање тржишта рада у Републици Српској. Приступило се узорковању послодаваца, тестирању упитника, те провођењу обука регионалних координатора и анкетара, а анкета је проведена у периоду од 28. септембра 2024. до 30. октобра 2024. године. Анкетирање се спроводило путем онлајн упитника. Питања су се односила на: сагледавање потреба за радном снагом, најтраженија занимања, отежавајуће околности приликом проналска радника, спремност послодаваца да организују практичне обуке за студенте и ђаке .

Анкетирано је укупно 1.114 послодаваца са територије Републике Српске и то мала, велика и средња предузећа. Анкетом нису обухваћена предузећа са сљедећим дјелатностима: пољопривреда, шумарство и риболов, јавна управа и одбрана, образовање, дјелатности домаћинстава као послодаваца и дјелатности екстериторијалних организација и органа.

**На подручју Града Бијељине укупно је анкетирано 97 предузећа.**

Извјештај Тржиште рада у Републици Српској 2024. године, сачињен је у складу са смјерницама „Другог пројекта подршке запошљавању (ЕСП 2)ˮ који финансира Свјетска банка има за циљ повећање запошљавања у формалном приватном сектору међу циљним групама регистрованих лица која траже посао. Циљ је да се прикажу основни параметри који карактеришу тржиште рада у 2024. години, стање незапослености и структура понуде радне снаге, могућности запошљавања, утицај разних дешавања екстерног карактера на тржиште рада (рат у Украјини и глобална инфлаторна кретања) као и мјере активне политике које је реализовао Завод за запошљавање Републике Српске у 2024. години. Извјештај је намијењен тражиоцима посла, послодавцима и широј јавности на сајту Завода.

Методологија и упитник за послодавце у 2024. години настао је као резултат рада Завода за запошљавање Републике Српске у сарадњи са Федералним заводом за запошљавање, Заводом за запошљавање Брчко дистрикта БиХ. Ријеч је о истраживању које је провео ЈУ Завод за запошљавање Републике Српске користећи властите ресурсе, знања и вјештине уз техничку подршку пројекта Европске уније ,,Унапређење истраживања тржишта радаˮ.

Циљ истраживања је прикупљање података од послодаваца о запошљавању у 2024. години и потребама запошљавања у 2025. години, те кретањима на тржишту рада у Републици Српској. Фокус упитника је на послодавцу (предузећу), с обзиром да послодавац има одговорност за одабир технологије и начина организације рада и производње, те је најдиректније укључен у тржиште рада.

Главни корисници овог истраживања су креатори политика, као и доносиоци одлука у подручјима запошљавања, образовања, економског развоја Републике Српске, послодавци који имају потребу за запошљавањем, обукама, подстицајима, али и шира јавност уопште.

Резултати анкете ће послужити унапређењу система за праћење и потребу процјена тржишта рада, спровођењу и процјени ефикасности мјера активне политике, као и побољшању размјене информација о понуди и потражњи радне снаге у складу са међународним стандардима.

**АКТИВНОСТИ ЦЕНТРА ЗА ИНФОРМИСАЊЕ, САВЈЕТОВАЊЕ И ОБУКУ (ЦИСО) БИЈЕЉИНА**

У току 2024. године у складу са Програмом рада ЈУ Завода за запошљавање Републике Српске реализоване су сљедеће активности ЦИСО центра Бијељина:

- Директна подршка незапосленим лицима у активностима везаним за активно тражење посла. Индивидуални рад са незапосленим лицима, усмјеравање ка послодавцима којима су неопходни радници, прилагођавање радне биографије, пропратног и мотивационог писма захтјевима послодавца и друго.

- Свакодневно ажурирање огласа за посао , јавних позива, могућности волонтирања, који су се објављивали на: огласној табли Бироа Бијељина, званичној фејсбук страници, те у усменој комуникацији са незапосленим лицима. Kао извори информисања коришћена су сљедећа средства информисања: интернет портали и дневне новине “Глас Српске”.

- Мотивациона радионица са дугорочно незапосленим лицима. Мотивација дугорочно незапослених лица, помоћ код откривања властитих потенцијала, те њихово анимирање за активно тражење посла. Мотивационим радионицама обухваћена су лица која се налазе на евиденцији незапослених дуже од годину дана, са којима је урађен и ревидиран ИПЗ и којима је извршена процјена запошљивости као теже запошљива лица.

- Реализовање радионица о активном тражењу посла (писање биографије и пропратног писма/припрема за разговор са послодавцем) за лица регистрована на евиденцији незапослених бироа Бијељина.

- Индивидуални рад са активним тражиоцима посла који су укључени у савјетодавни процес (лица која долазе из образовног система, лица која се први пут пријављују на евиденцију Завода, као и незапослена лица упућена од стране савјетодаваца). Активност се односи на пружање помоћи у креирању имејл адресе као и онлајн пријављивање на отворене конкурсе за посао, регистровање на Берзу рада, помоћ приликом креирања и чувања кратке биографије у „Ворду“.

- Акционим планом запошљавања у Републици Српској и Програмом рада Завода за запошљавање за 2024. годину, предвиђено је унапређење предузетничких вјештина за лица која аплицирају по јавном позиву за коришћење средства по пројектима суфинансирања самозапошљавања. У складу са наведеним организоване су обуке из предузетништва, за лица која су поднијела захтјев за суфинансирање самозапошљавања. Наведену активност успјешно је прошло **34**  лица са евиденције бироа: Бијељина, Лопаре и Угљевик.

- Прикупљање и објављивање информација на фејсбук страници ЦИСО центра је активност која се спроводила свакодневно. Претражују се интернет странице издвајају се информације које би биле корисне незапосленим лицима са подручја које покрива филијала Бијељина. Информације које се прикупљају односе се на волонтирање, могућности добијања стипендија, одрађивање праксе, конкурсе за посао, обуке, грантове. Број информација који је прикупљен и објављен на фесјсбук страници ЦИСО центра у 2024. години је **485**.

- Савјетовање незапослених лица евидентираних у бироу Бијељина и помоћ приликом аплицирања на конкурсе за посао у земљама које имају потписан споразум са БиХ о запошљавању (Словенија и Њемачка).

- Информисање незапослених лица која активно траже посао о јавним позивима које је Завод за запошљавање расписао у току 2024. године.

**Извјештај о раду ЦИСО центра за период јануар - мај 2025. године**

Програмом рада ЈУ Завода за запошљавање за 2025. годину планиране су сљедеће активности ЦИСО центара:

-Развијање вјештина писања радне биографије, пријаве за посао и интервју са послодавцем у сједишту. У првих пет мјесеци текуће године наведену активност прошло је **27** лица са евиденције Бироа Бијељина.

-Развој мотивације за активно тражење посла, даље образовање и усавршавање (у мотивационе радионице укључена лица код којих је процијењен недостатак мотивације за активно тражење посла). У првих пет мјесеци текуће године наведену активност прошло је **6** лица са евиденције Бироа Бијељина.

- У складу са Стратегијом запошљавања Републике Српске 2021. - 2027. године, у оквиру стратешког циља 3. дефинисана мјера 3.2.3. Унапређење каријерног усмјеравања и савјетовања, која подразумијева реализацију кроз групно и индивидуално информисање школске дјеце и омладине. На основу утврђеног плана спровођења активности, реализована је активност професионалног информисања ученика завршних разреда у основним и средњим школама за школску 2023/2024 годину. Реализација професионалног информисања ученика у основним и средњим школама започета је у марту мјесецу и трајала је закључно са 30.04.2025. године.

У складу са одобрењем Министарства просвјете и културе активност професионаног информисања ученика завршних разреда директно је реализована у средњим школама са подручја Општина: Бијељина, Лопаре и Угљевик, а у основним школама индиректно (школе су самостално презентовале материјал који је Завод за запошљавање припремио). Број ученика који је присуствовао наведеној актвности у основним и средњим школама је **750 ученика у 44 одјељења.**

- Директна подршка незапосленим лицима у активностима везаним за активно тражење посла. Индивидуални рад са незапосленим лицима, усмјеравање ка послодавцима којима су неопходни радници, прилагођавање радне биографије, пропратног и мотивационог писма захтјевима послодавца и друго. Укупан број индивидуалних информисања у периоду јануар-мај текуће године је **96.**

- Индивидуални рад са активним тражиоцима посла који су укључени у савјетодавни процес . Активност се односи на пружање помоћи у креирању имејл адресе као и онлајн пријављивање на отворене конкурсе за посао, регистровање на Берзу рада, помоћ приликом креирања и чувања кратке биографије у „Ворду“.

-Организовање обука из предузетништва за лица која су се кроз индивидуални план запошљавања изјаснила да су заинтересована за покретање властитог бизниса.

-Прикупљање и објављивање на друштвеним мрежама актуелних информација о могућностима запошљавања, едукацијама, волонтирању и додатној пракси, с циљем бржег укључивања у процес рада.

У првих пет мјесеци 2025. године прикупљено је и објављено **187** информација.

**ПРОЈЕКТИ СУФИНАНСИРАЊА ЗАПОШЉАВАЊА И САМОЗАПОШЉАВАЊА У 2024. и 2025. ГОДИНИ**

**ПРОГРАМИ ЗАПОШЉАВАЊА У 2024. ГОДИНИ, јавни позив од 30.08.2024. године:**

ЈУ Завод за запошљавање Републике Српске (у даљем тексту: Завод) је реализовао „Програм подршке запошљавању у привреди путем исплате подстицаја у висини уплаћених пореза и доприноса у 2024. години” (у даљем тексту: Програм подршке привреди) чија је укупна вриједност 5.000.000КМ, а који се финансирао из средстава Буџета Републике Српске.

Програм подршке привреди спроводио се кроз сљедеће три компоненте:

**I Компонента: Запошљавање код послодаваца (исплата уплаћених пореза и доприноса у периоду од 12 мјесеци од дана запошљавања лица из циљне групе)**

Износ субвенције по једном кориснику је 5.352 КМ (446 КМ мјесечно) што одговара износу годишњих пореза и доприноса на минималну нето плату од 900 КМ. Укупна планирана средства за ову компоненту износила су 2.900.000 КМ, а планирани обухват био је 542 лица из сљедећих циљних група Програма подршке привреди:

1) млади од 16 до 30 година, регистровани тражиоци посла, пријављени на евиденцију Заводa дуже од шест мјесеци у односу на дан објаве јавног позива или дан запослења, ако је лице засновало радни однос прије расписивања јавног позива;

2) циљне групе у неповољном положају које укључују:

- дуготрајно незапослена лица ‒ лица пријављена на евиденцију Завода дуже од 12 мјесеци у односу на дан објаве јавног позива или дан запослења, ако је лице засновало радни однос прије расписивања јавног позива;

- нискоквалификована лица ‒ лица са завршеном средњом школом или мање, пријављена на евиденцију Завода дуже од 6 мјесеци у односу на дан објаве јавног позива или дан запослења, ако је лице засновало радни однос прије расписивања јавног позива;

- лица старија од 40 година, пријављена на евиденцију Завода дуже од 6 мјесеци у односу на дан објаве јавног позива или дан запослења, ако је лице засновало радни однос прије расписивања јавног позива;

- жене пријављене на евиденцију Завода дуже од 6 мјесеци у односу на дан објаве јавног позива или дан запослења, ако је лице засновало радни однос прије расписивања јавног позива;

- лица са инвалидитетом, бивши корисници домова за дјецу без родитељског старања, жртве насиља, самохрани родитељи и родитељи тешко болесне дјеце (ово укључује ширу групу – дјецу са инвалидитетом, дјецу са посебним потребама, дјецу обољелу од рака и других тешких болести), без обзира на дужину незапослености.

3) Новонезапослена лица ‒ регистровани тражиоци посла пријављени на евиденцију Завода 6 мјесеци или краће у односу на дан објаве јавног позива.

4) Високоризична новонезапослена лица ‒ регистровани тражиоци посла који су пријављени на евиденцију Завода 6 мјесеци или краће у односу на дан објаве јавног позива и спадају у једну или више сљедећих група: лица старости од 40 и више година, лица с ниским квалификацијама (лица са завршеном средњом школом или мање), лица с инвалидитетом, дјеца и супружници лица са 60% и више инвалидитета, чланови домаћинства у коме нико није запослен, самохрани родитељи, старатељи или хранитељи и њихова дјеца, родитељи дјеце с посебним потребама или родитељи тешко болесне дјеце, жртве насиља, лијечени зависници, бивши штићеници домова за незбринуту дјецу, бивши штићеници казнено-поправних установа.

У Бироу Бијељина поднесено је **98 захтјева за самозапошљавање 267 лица** у вриједности од **162.000** КМ, одобрено је 68 захтјева за 77 лица, а реализовано **65 захтјева за запошљавање 74 лица у вриједности 96.000 КМ**.

**II Компонента: Субвенционисање самозапошљавања**

Износ субвенције је 6.000 КМ за покретање властите дјелатности. Укупна планирана средства за ову компоненту износила су 1.800.000 КМ. Планирани обухват био је 300 лица из циљне групе Програма подршке привреди коју чине регистровани тражиоци посла пријављени на евиденцију Завода дуже од 6 мјесеци у односу на дан објаве јавног позива.

У Бироу Бијељина поднесено је **27 захтјева за самозапошљавање 27 лица** у вриједности од **162.000** КМ, одобрено је 18 захтјева, а реализовано **16 захтјева у вриједности 96.000 КМ**.

III Компонента: Обука, доквалификација и преквалификација преко верификоване установе

Износ субвенције је до 3.000 КМ по једном незапосленом лицу. Укупна планирана средства за ову компоненту износила су 300.000 КМ. Планирани обухват био је 100 лица. Циљну групу су чинила лица која су наведена у I Компоненти Програма подршке привреди. Средства се дозначавају верификованој установи која ће извршити обуку, доквалификацију и преквалификацију. Послодавац је бирао незапослена лица из циљне групе која се упућују на обуку, доквалификацију и преквалификацију. Са лицима која су успјешно завршила обуку послодавац закључује уговор о раду на неодређено вријеме.

По овој компоненти **није било захтјева.**

Завод врши праћење и контролу уговорних обавеза најмање 24 мјесеца од дана заснивања радног односа са лицима запосленим путем Програма подршке привреди.

**2. Програм подршке запошљавању младих са ВСС у статусу приправника у 2024. години**

ЈУ Завод за запошљавање Републике Српске реализовао је „Програм подршке запошљавању младих са ВСС у статусу приправника у 2024. години” (у даљем тексту: Програм запошљавања приправника) чија је укупна вриједност 5.000.000 КМ који се финансира из средстава Буџета Републике Српске.

Програм запошљавања приправника има за циљ оспособљавање младих са евиденције незапослених лица Завода за полагање приправничког испита и самосталан рад у струци. Програмом запошљавања приправника планирано је финансирање приправничког стажа у трајању најдуже до 12 мјесеци. Циљна група Програма запошљавања приправника су лица са ВСС без радног искуства пријављена на евиденцију Завода најмање 6 мјесеци прије објаве Јавног позива, изузев младих са ВСС ‒ дјеце погинулих бораца који на евиденцији могу бити краће. Програм се проводио кроз двије компоненте:

I Суфинансирање запошљавања младих са ВСС (приправници) у укупном износу од 4.287.600 КМ. У Бироу Бијељина поднесено је 19 захтјева за запошљавање 51 лица, 13 захтјева је одобрено, а **реализовано 10 захтјева за запошљавање 13 лица.**

II Суфинансирање запошљавања младих са ВСС ‒ дјеце погинулих бораца (приправници) у укупном износу од 702.000 КМ. У Бироу Бијељина поднесено је 2 захтјева за запошљавање 14 лица, оба захтјева су одобрена, а **реализован 1 захтјев за запошљавање 1 лица.**

**3. Програм подршке запошљавању Рома у Републици Српској у 2025. години**

ЈУ Завод за запошљавање Републике Српске реализује „Програм подршке запошљавању Рома у Републици Српској” чија је укупна вриједност 15.600,00 КМ, а финансира се средствима Министарства за људска права и избјеглице БиХ, грант за 2024. годину. Програмом је обухваћено запошљавање Рома са евиденције који су на дан објаве Jавног позива за коришћење средстава били изјашњени као Роми/Ромкиње на евиденцији Завода.

Програм се проводи кроз  компоненту запошљавања код послодавца гдје се финансира запошљавање Рома на период од 12 мјесеци у износу од 5.000,00 КМ по једном незапосленом лицу.

Јавни позив **објављен 20.03.2025**. г., трајао је до утрошка средстава.

У Бироу Бијељина поднесенa су **2 захтјева за запошљавање 2 лица** у вриједности од **10.000**,00 КМ.

У Бироу Бијељина поднесено укупно је 146 захтјева за запошљавање 359 лица, одобрено је 103 захтјева за запошљавање 131 лица, у вриједности од 876.504 КМ, а **реализовано 92 захтјева за запошљавање 104 лица у вриједности 634.248 КМ**.

**ПРЕГЛЕД ПРОГРАМА ЗАПОШЉАВАЊА У 2024.ГОДИНИ И 2025. ГОДИНИ**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | | | захтјева | одобрено | реализов. | НАПОМЕНА  одоб/зах реал/одоб реал/зах | | |
|  | ЗАПОШЉАВАЊЕ КОД ПОСЛОДАВ. 5.352,00 | ЗАХТЈЕВА | 98 | 68 | 65 | 75,28% | 95,59% | 66,33% |
| ЛИЦА | 267 | 77 | 74 | 28,84% | 96,10% | 27,72% |
| ИЗНОС | 1.428.984 | 412.104 | 396.048 | 28,84% | 96,10% | 27,72% |
| САМОЗАПОШЉА-ВАЊЕ  6.000,00 | ЗАХТЈЕВА | 27 | 18 | 16 | 66,67% | 88,89% | 59,26% |
| ЛИЦА | 27 | 18 | 16 | 66,67% | 88,89% | 59,26% |
| ИЗНОС | 162.000 | 108.000 | 96.000 | 66,67% | 88,89% | 59,26% |
| **УКУПНО ППД** | ЗАХТЈЕВА | 125 | 86 | **81** | 68,00% | 94,19% | 64,80% |
| ЛИЦА | 294 | 95 | **90** | 32,31% | 94,74% | 30,61% |
| ИЗНОС | **1.590.984** | **520.104** | **492.048** | 32,69% | 94,61% | 30,93% |
| ПРИПРАВНИЦИ  ВСС  900/10.800,00 | ЗАХТЈЕВА | 19 | 13 | 10 | 52,63% | 76,92% | 52,63% |
| ЛИЦА | 51 | 19 | 13 | 33,33% | 68,42% | 25,49% |
| ИЗНОС | 421.200 | 205.200 | 140.400 | 43,61% | 68,42% | 33,33% |
| ПРИПРАВНИЦИ  ДПБ  900/10.800,00 | ЗАХТЈЕВА | 2 | 2 | 1 | 100% | 50,00% | 50,00% |
| ЛИЦА | 14 | 14 | 1 | 100% | 7,14% | 7,14% |
| ИЗНОС | 151.200 | 151.200 | 10.800 | 100% | 7,14% | 7,14% |
| **УКУПНО ПРИПРАВНИЦИ** | ЗАХТЈЕВА | 21 | 17 | **11** | 57,14% | 64,71% | 52,38% |
| ЛИЦА | 65 | 33 | **14** | 47,69% | 42,42% | 21,54% |
| ИЗНОС | **702.000** | **356.400** | **151.200** | 47,69% | 42,42% | 21,54% |
| **ОБУКА**  У ВЕРИФ.ИНСТИТУЦ.  3.000,00 | | ЗАХТЈЕВА |  |  |  |  |  |  |
| ЛИЦА |  |  |  |  |  |  |
| ИЗНОС |  |  |  |  |  |  |
| **РОМИ**  позив у току  није у колони „укупно“ | | ЗАХТЈЕВА | *2* |  |  |  |  |  |
| ЛИЦА | *2* |  |  |  |  |  |
| ИЗНОС | *10.000* |  |  |  |  |  |
| **УКУПНО** | | ЗАХТЈЕВА | 146 | 103 | **92** | 66,44% | 89,32% | 63,01% |
| ЛИЦА | **359** | **131** | **104** | 35,10% | 79,39% | 28,97% |
| ИЗНОС | **2.292.984** | **876.504** | **634.248** | 37,28% | 73,39% | 28,05% |

**У 2025. години, до 31.05.2025. г. (сем програма подстицаја запошљавања Рома) није било расписаних нових Јавних позива послодавцима и незапосленим лицима за коришћење средстава по програмима запошљавања и самозапошљавања.**

**С поштовањем,**

**В.д. Руководилац филијале**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**/Радуловић Владимир/**

**ШЕФ БИРОА БИЈЕЉИНА**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**/Стевановић Бориша/**