**П Р И Ј Е Д Л О Г**

**РЕПУБЛИКА СРПСКА**

**ГРАД БИЈЕЉИНА**

**ГРАДОНАЧЕЛНИК**

**Број:**

**Датум:**

**АКЦИОНИ ПЛАН ЗА ПРОВОЂЕЊЕ ПРЕПОРУКА РЕВИЗИЈЕ УЧИНКА „УПРАВЉАЊЕ ОДРЖАВАЊЕМ ЗГРАДА“, БРОЈ: РУ001-23 (од септембра 2024. године)**

**ОСНОВ, ЦИЉ И СВРХА ПЛАНА**

Главна служба за ревизију јавног сектора Републике Српске је извршила ревизију учинка „УПРАВЉАЊЕ ОДРЖАВАЊЕМ ЗГРАДА“, за период од 2019. до 2023. године. У Извјештају ревизије учинка број РУ001-23 од септембра 2024.године, дати су закључци и препоруке који се односе и на јединице локалне самоуправе.

**Чланом 21. Закона о ревизији јавног сектора РС** („Службени гласник Републике Српске“, број 98/05 и 20/14) је прописано да је институција у којој је извршена ревизија дужна да у року од 60 дана од пријема Извјештаја о ревизији достави Главној служби одговор у којем износи радње које је предузела ради превазилажења пропуста и неправилности утврђених у ревизорском Извјештају.

У вези с тим, сачињен је Акциони план за провођење препорука ревизије учинка „УПРАВЉАЊЕ ОДРЖАВАЊЕМ ЗГРАДА“, по ревизорском извјештају (у даљем тексту: План), који се након разматрања и усвајања од стране Скупштине Града Бијељина доставља Главној служби за ревизију јавног сектора РС, Народној Скупштини РС (Одбору за ревизију), руководиоцу Одјељења за стамбено-комуналне послове и заштиту животне средине, руководиоцу Одјељења за просторно уређење, руководиоцу Одјељења комуналне полиције и руководиоцу Одјељења за финансије.

План је урађен с циљем да се у разумно остваривом времену, обезбиједи плански приступ у провођењу потребних радњи, мјера и активности.

Сврха предузетих мјера и активности садржаних у Плану је допринос ефикаснијој организацији и функционисању заједница етажних власника сходно Закону о одржавању зграда и другим законским и подзаконским прописима, успостављање потпуне и ажурне евиденције о стамбеном фонду и основаним заједницама етажних власника, подстицање регистације/пререгистрације заједница етажних власника, као и вршење комунално-инспекцијског надзора по службеној дужности са циљем превентивног и репресивног утицаја на исте. План садржи: закључке и препоруке ревизора, планиране активности, носиоце за имплементацију препорука и препоручене рокове.

|  |  |  |  |  |  |  |
| --- | --- | --- | --- | --- | --- | --- |
| **Ред.**  **Бр.** | **Препорука и закључак** | **Активности**  **на провођењу препоруке** | **Рок за провођење активности** | **Носиоци провођења активности** | **Очекивани резултати проведених активности** | **Праћење и извјештавање о проведеним активностима** |
| 1 | 2 | 3 | 4 | 5 | 6 | 7 |
| 1. | **Обезбиједити и на ефикасан начин користити ресурсе за управљање одржавањем зграда на територији јединице локалне самоуправе** | -У Одјељењу за стамбено-комуналне послове и заштиту животне средине је систематизовано радно мјесто- *Самостални стручни сарадник за стамбене послове, закуп земљишта и пословне просторе,* у оквиру кога службеник између осталог обавља и сљедеће послове: регистрација/пререгистрација заједница етажних власника, промјена лица овлаштеног за заступање, статусна промјена или гашење заједнице етажних власника.  -Усаглашавање евиденција о стамбеном фонду и основаним заједницама етажних власника у објектима колективног становања са Одјељењем за просторно уређење (ажурирање и унапређење постојећих евиденција и утврђивање начина за обавјештавање о изградњи новог објекта колективног становања).  **-**Након усклађивања евиденција, Одјељење за стамбено-комуналне послове и заштиту животне средине ће писменим путем обавијестити власнике стамбених јединица у објектима колективног становања, ради поступања по законским прописима, те оснивања заједница етажних власника и именовања лица овлаштеног за заступање.  -Активан рад на проналажењу најбољег начина за рјешење проблема именовања привременог заступника у објектима колективног становања.  -Разматрање могућности подношења *Иницијативе за измјену Закона о одржавању зграда* од стране Града Бијељина*,* у погледу детаљнијег прописивања поступка за избор привременог заступника у објектима колективног становања, а која би била упућена Министарству за просторно уређење, грађевинарство и екологију или доношење Одлуке на нивоу Града Бијељина којом ће бити регулисано предметно питање. | 31.12.2025.године | Одјељење за стамбено-комуналне послове и заштиту животне средине, Одјељење за просторно уређење  Градоначелник,  Скупштина | Потпуна и ажурна евиденција о стамбеном фонду и основаним заједницама етажних власника,  Регистација/пререгистрација заједница етажних власника у што већем проценту,  Ефикасна организација и функционисање заједница етажних власника сходно Закону о одржавању зграда,  Прописивање поступка за избор привременог заступника у заједницама етажних власника. | Извјештај  Градоначелнику у року од 15 дана од истека рока предвиђеног за провођење активности |
| 2. | **У складу са дефинисаним циљевима, приоритетима и смјерницама за пружање помоћи у обнови стамбеног фонда, помоћ заједницама етажних власника за инвестиционо одржавање зграда јединице локалне самоуправе треба да пружају на систематичан, досљедан и транспарентан начин** | -Скупштина Града Бијељина је на 20. сједници одржаној дана 23.03.2023.године донијела Одлуку о успостављању и начину функционисања модела суфинансирања мјера побољшања енергетске ефикасности у стамбеном сектору Града Бијељина. Одлуком су побројани пројекти **енергетске ефикасности** који су подобни за суфинансирање за заједнице етажних власника (објекте колективног становања), а то су пројекти реконструкције или реновирања, односно, текућег одржавања објекта.  -Буџетом планирана средства (ставка Имплементација мјера енергетске ефикасности резистенцијалног сектора Града Бијељина).  -Одлука којом се усваја програм рада и финансијски план, а која садржи категорије и циљне групе за додјелу новчаних средстава, као и проценат и максималан износ новчаних средстава које ће Град Бијељина додијелити по заједници етажних власника.  -Средства се додјељују путем Јавног позива на транспарентан начин и под једнаким условима за све заједнице етажних власника које су основане на подручју Града Бијељина, те се подстиче регистрација/пререгистрација и функционисање заједница етажних власника у складу са позитивним прописима.  -Поред наведених могућности, планирано је и расписивање Јавног позива за суфинансирање уређења дјечијих игралишта при објектима колективног становања.  -Побољшати комуникацију и обавјештавање етажних власника путем средстава јавног информисања, те електронске поште о будућим пројектима које ће Град Бијељина суфинансирати. | 31.12.2025.године | Одјељење за стамбено-комуналне послове и заштиту животне средине, Градоначелник,  Скупштина | Финансијска помоћ и подршка заједницама етажних власника у спровођењу пројеката/мјера енергетске ефикасности, као и других пројеката (у складу са расположивим буџетским средствима) | Извјештај  Градоначелнику у року од 15 дана од истека рока предвиђеног за провођење активности |
| 3. | **Узимајући у обзир иновирани правни оквир, јединице локалне самоуправе треба да унаприједе комунално- инспекцијски надзор у функцији повећања одговорности и успјешности у одржавању зграда** | 1.Повећати обим надзора у области колективног становања по службеној дужности:  -Контрола фасада (исписивање графита по фасадама стамбених зграда).  -Контрола контејнера (одређивање броја посуда, локација и обезбјеђивање од разношења комуналног отпада).  -Контрола истакнутих кућних бројева и презимена (истицање презимена на поштанским сандучићима и презимена на улазним вратима).  2.Пооштрити казнену политику у циљу одвраћања од кршења прописа:  - Иницијатива за измјену и допуну у дијелу казнених одредаба Закона о одржавању зграда и Одлуке о кућном реду у стамбеним зградама. | 01.08-30.09.2025.године  01.10-30.11.2025.године 01.11- 31.12.2025.године 01.08-30.09.2025.године | Одјељење комуналне полиције  Одјељење комуналне полиције, Одјељење за стамбено-комуналне послове и заштиту животне средине, Градоначелник, Скупштина | Извршити минимално 30 комунално-инспекцијских надзора по службеној дужности | Извјештај  Градоначелнику у року од 15 дана од истека рока предвиђеног за провођење активности |
| Напомене битне за провођење Акционог плана: | | | | | | |

**ПРАЋЕЊЕ СПРОВОЂЕЊА ПРЕПОРУКА**

У циљу реализације препорука у складу са планираним активностима и предвиђеним роковима неопходно је обезбиједити одговарајући мониторинг и периодично извјештавање.

Руководилац Одјељења за стамбено-комуналне послове и заштиту животне средине је дужан да у сарадњи са руководиоцем Одјељења за просторно уређење, руководиоцем Одјељења комуналне полиције и руководиоцем Одјељења за финансије припреми и поднесе Извјештај о статусу препорука Градоначелнику у року од 15 дана од истека рока предвиђеног за провођење активности у оквиру сваке од препорука, а након тог периода Извјештај се подноси полугодишње и годишње (по истеку другог и четвртог квартала), до коначне реализације препорука.

Извјештај се доставља у табеларној форми (word, landscape формат) и садржи колоне:

* тачка из ревизорског извјештаја (прва колона из Акционог плана),
* констатације и препоруке из Извјештаја ревизије (РУ001-23)- друга колона из Акционог плана,
* реализоване препоруке (образложење за препоруке које су спроведене до дана подношења извјештаја, уз навођење доказа),
* активности у току (за препоруке које нису реализоване до рока за подношење извјештаја),
* рок за препоруке/нови рок (за препоруке које нису реализоване до рока за подношење извјештаја).

Након достављеног Извјештаја Градоначелнику, руководилац Одјељења за стамбено-комуналне послове и заштиту животне средине или друго лице задужено рјешењем Градоначелника сачиниће Информацију о имплементацији Акционог плана. Информацију потписује Градоначелник и доставља на разматрање Скупштини Града за прву сједницу у 2026. години, а након тога за прву сједницу која ће бити одржана по истеку другог и четвртог квартала.

Усвојени Акциони план се наредни дан по усвајању доставља:

1. Главној служби за ревизију ЈС РС,
2. Народној Скупштини РС (Одбору за ревизију),
3. руководиоцу Одјељења за стамбено-комуналне послове и заштиту животне средине,
4. руководиоцу Одјељења за просторно уређење,
5. руководиоцу Одјељења комуналне полиције и
6. руководиоцу Одјељења за финансије.

ГРАДОНАЧЕЛНИК

Љубиша Петровић