П Р И Ј Е Д Л О Г

На основу члана 39. став (2). тачка 2). Закона о локалној самоуправи (‘’Службени гласник Републике Српске’’,број: 97/16, 39/19, 61/21) и члана 39. став (2). тачка 2). Статута Града Бијељина (“Службени гласник Града Бијељина”, број: 9/17), Скупштина Града Бијељина, на\_\_\_\_сједници одржаној дана \_\_\_\_\_\_\_\_\_ 2025. године, донијела је:

О Д Л У К У

О ИЗМЈЕНИ И ДОПУНИ ОДЛУКЕ О ПОСТУПКУ И КРИТЕРИЈУМИМА ЗА СУФИНАНСИРАЊЕ ПРОЈЕКАТА МЈЕСНИХ ЗАЈЕДНИЦА НА ПОДРУЧЈУ ОПШТИНЕ БИЈЕЉИНА

Члан 1.

У цијелом тексту Одлуке о поступку и критеријумима за суфинансирање пројеката мјесних заједница на подручју општине Бијељина (“Службени гласник општине Бијељина”, број: 29/06, 16/08, 29/08 и 24/11) и (“Службени гласник града Бијељина”, број: 21/12 и 23/19), врши се измјена тако што се:

* израз „општина“ замјењује изразом „град“,
* израз „Административна служба“ замјењује изразом „Градска управа“,
* израз „начелник општине“ замјењује изразом „градоначелник града“.

Члан 2.

У Одлуци о поступку и критеријумима за суфинансирање пројеката мјесних заједница на подручју општине Бијељина (“Службени гласник општине Бијељина”, број: 29/06, 16/08, 29/08 и 24/11) и (“Службени гласник града Бијељина”, број: 21/12 и 23/19), члан 5. став 2. мијења се и гласи:

‘’(2) Пројекти мјесних заједница суфинансирају се у износу до 50%, изузев пројеката модернизације-изградње и реконструкције путне мреже који се суфинансирају у износу од 70% (изузев пројеката асфалтирања путева) и пројеката изградње јавне расвјете који се суфинансирају у износу од 70%, од укупне вриједности инвестиције у складу са критеријумима и ограничењима утврђеним овом Одлуком и одлукама о буџету Града.“

Члан 3.

У Одлуци о поступку и критеријумима за суфинансирање пројеката мјесних заједница на подручју општине Бијељина (“Службени гласник општине Бијељина”, број: 29/06, 16/08, 29/08 и 24/11) и (“Службени Гласник града Бијељина”, број: 21/12 и 23/19), у члану 5. после става 2. додаје се став 3. и гласи:

„(3) Пројекти за проширење водоводне мреже и пројекти модернизације-изградње и реконструкције путне мреже који се односе на асфалтирање путева се финансирају у износу од 100% од укупне вриједности инвестиције, у складу са критеријумима и ограничењима утврђеним овом Одлуком и одлукама о буџету Града.“

Члан 4.

Ова Одлука ступа на снагу осмог дана од дана објављивања у “Службеном гласнику Града Бијељина“.

СКУПШТИНА ГРАДА БИЈЕЉИНА

Број: \_\_\_\_\_\_\_\_\_\_\_/2025 ПРЕДСЈЕДНИК СКУПШТИНЕ

Бијељина, ГРАД БИЈЕЉИНА

Датум, \_\_\_\_\_\_\_\_\_\_ 2025. године Жељана Арсеновић

ОБРАЗЛОЖЕЊЕ

УЗ ПРИЈЕДЛОГ ОДЛУКЕ О ИЗМЈЕНИ И ДОПУНИ ОДЛУКЕ О ПОСТУПКУ И КРИТЕРИЈУМИМА ЗА СУФИНАНСИРАЊЕ ПРОЈЕКАТА МЈЕСНИХ ЗАЈЕДНИЦА НА ПОДРУЧЈУ ОПШТИНЕ БИЈЕЉИНА

**I-ПРАВНИ ОСНОВ**

Правни основ за доношење ове Одлуке садржан је у сљедећим законским и подзаконским прописима:

* у **члану 39. став (2) тачка 2) Закона о локалној самоуправи** (‘’Службени гласник Републике Српске’’,број: 97/16, 39/19, 61/21), којим је прописано да у смислу овог закона скупштина има надлежност да доноси одлуке и друге опште акте и даје њихово аутентично тумачење.

* у **члану 39. став (2) тачка 2) Статута Града Бијељина** ("Службени гласник Града Бијељина", број: 9/17), којим је прописано да Скупштина Града у оквиру свог дјелокруга доноси одлуке и друга општа акта и даје њихово аутентично тумачење.

**II-РАЗЛОЗИ ЗА ДОНОШЕЊЕ ОДЛУКЕ**

На редовној сједници Скупштине Града Бијељина која је одржана дана 28.05.2025.године, одборник Славко Јовић је дао одборничку иницијативу да Град Бијељина финансира пројекте модернизације-изградње и реконструкције путне мреже који се односе на асфалтирање путева се у износу од 100% од укупне вриједности инвестиције, а одборник Александар Бунијевац је дао одборничку иницијативу да Град Бијељина финансира пројекте проширења водоводне мреже у износу од 100% од укупне вриједности инвестиције, након чега је Одјељење за стамбено-комуналне послове и заштиту животне средине приступило обради ове Одлуке.

Тренутно важећом Одлуком о поступку и критеријумима за суфинансирање пројеката мјесних заједница на подручју Општине Бијељина (“Службени гласник општине Бијељина”, број: 29/06, 16/08, 29/08 и 24/11) и (“Службени гласник града Бијељина”, број: 21/12 и 23/19) је прописано да пројекте модернизације-изградње и реконструкције путне мреже Град Бијељина суфинансира у износу од 70%, а пројекте проширења водоводне мреже у износу од 80% од укупне вриједности инвестиције, а све то у складу са критеријумима и ограничењима утврђеним овом Одлуком и Одлукама о буџету општине/града.

Доступност чисте воде за пиће, као и асфалтирани и структурно исправни путеви су потреба и чине основне услове живота свих грађана, те их не треба подводити под луксузна добра.

Циљеви измјене постојеће Одлуке у погледу потпуног финансирања асфалтирања путева и проширења водоводне мреже од стране Града Бијељина се огледају у пружању финансијске подршке и помоћи грађанима, што доприноси развоју и напретку мјесних заједница, те проширењу водоводне мреже већих размјера и повећања броја грађана којима је доступна градска вода, те једнакости свих грађана и побољшању квалитета живота.

У вријеме доношења предметне Одлуке, Бијељина је била општина, док у моменту измјене и допуне ове Одлуке има својство града, те сходно томе постоји потреба за прилагођавањем текста Одлуке тренутној организацији Града Бијељина и измјеном исте у терминолошком смислу ради њене лакше, аутентичне и вјеродостојне примјене.

**III-ФИНАНСИЈСКА СРЕДСТВА**

Финансијска средства за реализацију ове Одлуке тренутно нису потребна.

**О Б Р А Ђ И В А Ч:**

ОДЈЕЉЕЊЕ ЗА СТАМБЕНО-КОМУНАЛНЕ ПОСЛОВЕ

И ЗАШТИТУ ЖИВОТНЕ СРЕДИНЕ

Милан Лазаревић, *маст.инж.саобраћаја*

Градоначелник Града Бијељина је утврдио ПРИЈЕДЛОГ ОДЛУКЕ О ИЗМЈЕНИ И ДОПУНИ ОДЛУКЕ О ПОСТУПКУ И КРИТЕРИЈУМИМА ЗА СУФИНАНСИРАЊЕ ПРОЈЕКАТА МЈЕСНИХ ЗАЈЕДНИЦА НА ПОДРУЧЈУ ОПШТИНЕ БИЈЕЉИНА, те је просљеђује Скупштини Града Бијељина на претрес и усвајање.

ГРАДОНАЧЕЛНИК ГРАДА БИЈЕЉИНА

Љубиша Петровић