**

**ГРАД БИЈЕЉИНА**

**ИНФОРМАЦИЈA О РАДУ**

**МЈЕСНИХ ЗАЈЕДНИЦА**

**Бијељина, 2025. година**

**ИНФОРМАЦИЈА**

**О РАДУ МЈЕСНИХ ЗАЈЕДНИЦА И О СТАЊУ И КОРИШЋЕЊУ ОБЈЕКАТА МЈЕСНИХ ЗАЈЕДНИЦА НА ПОДРУЧЈУ ГРАДА БИЈЕЉИНА**

Према програму рада Скупштине Града Бијељина

за 2025. годину предвиђена је информација

о раду мјесних заједница и о стању и коришћењу објеката

мјесних заједница на подручју Града Бијељина

Информација о раду мјесних заједница и о стању и коришћењу објеката мјесних заједница на подручју Града Бијељина, обухватиће све оне активности и послове из дјелокруга надлежности мјесних заједница на подручју Града Бијељина, који су реализовани у 2024. години. На подручју Града Бијељина егзистира 71 мјесна заједница од којих је 13. на подручју насељеног мјеста Бијељина, преостале мјесне заједнице њих 58 су на руралном подручју Града Бијељина. Сеоске мјесне заједнице највећу пажњу и активности испољавају на изградњи и одржавању комуналне инфраструктуре. Када је у питању комунална инфраструктура мјесне заједнице, свака према својим потребама и стању на терену жели да ријеши питање путне мреже, водоводне мреже, ниско-напонске мреже, јавне расвјете, школских и спортских објеката, објеката које користе мјесне заједнице, проширења мјесних гробаља , као и других питања од заначаја и интереса за грађане у мјесним заједницама.

Потешкоће у сеоским мјесним заједницама, када су у питању некатегорисани путеви, односе се на њихово одржавање, заштиту од узурпације, затрпавања путних јарака или њиховог неодржавања, појава зарастања растиња, и живице уз некатегорисане путеве, којa је у профилу пута, те утиче да су путеви непрегледни чиме је угрожена и сама безбједност учесника у саобраћају. За одржавање некатегорисаних путева потребно је предвидјети већи износ средстава у буџету Града Бијељина. У сарадњи са мјесним заједницама урадити програм одржавања некатегорисаних путева, минималних потребних количина шљунка за њихово одржавање, као и одредити приоритетне некатегорисане путне правце који су од значаја за мјесне заједнице. Потребно је да се уочене појаве ефикасно и благовремено рјешавају од стране надлежних органа, посебно питање узурпације путева, сасјецања живице и растиња, заштите путних јарака од затрпавања, а тиме би практично и њихово одржавање изискивало мање новчаних средстава.

Наставити са праксом суфинансирања пошљунчавања некатегорисаних путева уз учешће грађана, у складу са могућностима буџета Града Бијељина. Када су у питању сеоске мјесне заједнице, треба истаћи питање управљање мјесним гробљима. Скупштина Града Бијељина донијела је Одлуку о оснивању ЈКП „Градско гробље“ које би требало да управља гробљима и парцелама које су у власништву Града Бијељина, а које је преузело један мањи број мјесних гробаља на управљање и одржавање, те треба покренути поступак да се и остала мјесна гробља преузму на управљање у сеоским мјесним заједницама, јер је стање у мјесним гробљима у већини случајева потпуно неуређено а по закону о гробљима и погребној дјелатности („Службени гласник Републике Српске“ број: 31/13), мјесне заједнице немају никакву надлежност везано за управљање и одржавање гробаља. Поједине мјесне заједнице имају потребу рјешавања проширења постојећих мјесних гробаља, такви случајеви су у мјесним заједницама: Обријеж (сахрањују се умрла лица из Јоховца и Обријежи), Бродац, насељено мјесто Тријешница и Којчиновац, које треба ријешити.

На подручју сеоских мјесних заједница присутна је појава стварања дивљих депонија комуналног отпада, што повремено изазива потребу њиховог санирања, као и спречавање настанка нових на различитим локалитетима. Уочљиво је да су најчешћи локалитети дивљих депонија везани за напуштене шљункаре, водотоке (канали), као и гомиле у путним јарцима, или неким другим површинама. За све мјесне заједнице постоји организовани одвоз комуналног одпада, али се наведени проблем јавља као последица неодговорног понашања дијела мјештана, који вјероватно немају закључен уговор са даваоцем комуналне услуге, нити ту услугу плаћају, већ разне врсте одпада одлажу на недозвољена мјеста или га повремено уништавају, на начин да га спаљују, што је забрањено.

Одсјек за послове мјесних заједница предлаже да се у планираним средствима Одјељења за стамбено комуналне послове и заштиту животне средине, обезбједи њихово санирање, односно уклањање, те предлаже да Комунална полиција врши чешћи надзор депонија као и контролу одвоза отпада како би се спријечило даље ширење или настанак нових дивљих депонија. Постављање видео надзора за надгледање јавних површина на којима се налазе дивље депоније ће такође смањити њихово ширење. Такође предлажемо да се скупштинском одлуком или на неки други начин ријеши питање депоновања грађевинског и пољопривредног отпада (фолија, остаци амбалаже од пестицида и ђубрива) у сеоским мјесним заједницама.

Трајно рјешење парцела на којим се налазе дивље депоније, власник Град Бијељина, могло би се рјешавати лицитацијом парцела (продајом) уколико постојих заинтересованих лица за њихову куповину, или обрађивање истих.

Одсјеку за послове мјесних заједница у току 2024. године кандидовани су пројекти од стране мјесних заједница за сунинансирање, односно асфалтирање сеоских путева и градских улица, изградња водоводне мреже као и доградња-изградња јавне расвјете и то:

|  |  |  |
| --- | --- | --- |
| Врста пројетка | | Број кандидованих пројеката |
| Асфлатирање | Сеоских путева | 20 |
| Градских улица | 3 |
| Изградња водоводне мреже | | 12 |
| Доградња-изградња јавне расвјете | | 9 |

Одсјек за послове мјесних заједница нема увид колико је захтјева за суфинансирање реализовано у 2024. години. Вођење поступка реализације поднесених захтјева за суфинансирање води Одјељење за стамбено-комуналне послове и заштиту животне средине.

Одсјек за послове мјесних заједница у 2024. години другу годину располагао средствима у буџету Града Бијељина. Током 2024. године квалитетно и благовремено одрађени су сви послови из надлежности Одсјека везани за мјесне заједнице, као и за потребе органа, установа и институција.

Увиђајући потребу реконструкције домова културе и уређења домова културе, читаоница по мјесним заједницама као и осталих објеката у власништву Града Бијељина, а које користе мјесне заједнице, извршена је санација објеката, те је тако Одсјек за послове мјесних заједница у 2024. години извршио санацију и реконструкцију објеката у следећим мјесним заједницама:

|  |  |
| --- | --- |
| **МЈЕСНА**  **ЗАЈЕДНИЦА** | **ОПИС ПОСЛОВА** |
| Горње Црњелово | Израда дрвене бине са контрукцијом и завршинм премазом  Санација артерског бунара у центру села – 1. дио  Санација артерског бунара у центру села – 2. дио  Санација стамбено породичног објекта који се налази у дворишту ОШ – замјена столарије, санација зидова, санација купатила, санација струје |
| Велика Обарска | Развод струје, уградња клима уређаја и набавка столова и столица  Санација дома културе – санација зидова, плафона, крова, уградања керамике |
| Бјелошевац | Израда и посављање дјечијег иралипта на 2 локације  Замјена свјетиљки уличне расвјете  Санација дома културе – санација зидова, уградња керамике и уградња столарије |
| Бријесница | Набавка и уградња столарије на објекту на мјесном гробљу  Набавка и урадња столарије на објекту мјесне заједнице  Набавка грађевинског материјала за потребе израде крова на објкету на мјесном гробљу  Набавка фудбалских голова и постављање рефлектора |
| Главичице | Набавка и уградња клима уређаја у дому културе  Израда и поставаљање дјечијег игралишта у склопу дворишта ОШ |
| Голо Брдо | Уређење дјечијег иралишта, као и постављање коша и голова  Адаптација просторија мјесне заједнице – санација зидова, кречење и уградња столарије |
| Бродац | Санација ограде, настрешнице и споменика на локацији „Суваре“  Адаптација бине у дому културе – израда дрвене бине |
| Велино Село | Ограђивање дјечијег игралишта  Израда и поставаљање дјечијег игралипта као и уградња коша |
| Чардачине | Набавка тримера за потребе Савјета МЗ  Израда металне настрешнице код споменика  Санација дома културе – санација зидова, санација кровне конструкције, израда и постављање олука, уградња клима уређаја |
| Рухотина | Израда и поставаљање дјечијег игралишта |
| Крива Бара | Чишћење цјеви за воду и постављање мотора за потребе објекта МЗ |
| Бањица | Набавка косачице и санација дјечијег игралишта за потребе ОШ  Ископ бунара за потребе мјештана Кацевца и Бањице |
| Нови | Израда и постављање коша са контрукцијом испред објекта МЗ  Санација објекта за потребе мјесне заједнице – санација зидова, санација струје, уградња столарије |
| Међаши | Санација дјечијег игралишта у склопу ОШ  Израда вањског тоалета за потребе мјесног гробља |
| Батар | Израда и уградња дјечијег игралишта код објекта МЗ  Набавка грађевинског материја за потребе изградње дома културе |
| Загони | Малтерисање, израда фасаде, развод струје и уградња керамике у објекту на мјесном гробљу |
| Обријеж | Санација објекта мјесне заједнице – санација зидова, плафона, развод струје, уградња столарије  Набавка и постављање дјечијег игралишта |
| Глоговац | Санација просторија мјесне заједнице – санација крова, уградња клима уређаја и уградња расвјете  Санација просторија ОШ – санација зидова, санација плафона, постављање ламината, санација гријања |
| Љесковац | Уградња клима уређаја у просторију МЗ као и набавка и уградања коша са таблом испред просторија МЗ |
| Остојићево | Санација степеница на објекту МЗ |
| Којчиновац | Израда и поставаљање сета љуљачких, кош и гол код дома културе |
| Магнојевић Горњи | Санација дома културе – санација зидова, санација кровне конструкције и уградања столарије |
| Патковача | Набавка водо и електро материјала за потребе свлачионица фудбалског клуба |
| Доње Црњелово | Набавка столица, развод струје, уградња клима уређаја и рефлектора |
| Модран | Изградња тоалета за потребе матичне службе у МЗ Модран |
| Јања | Копање упојног бунара за потребе ОШ  Набавка и уградња клима уређаја  Санација струје и рефлектора за расвјету у дому културе |
| Богдановићи | Санација објекта МЗ – санација зидова, подова, постављање керамике и уградња столарије  Замјена расвјете у дому и испред дома културе |
| Трњаци | Кречење и фарбање ламперије у читаоници дома културе |
| Градац-Ступањ | Набавка и уградња клима уређаја, замјена 1 прозора и поправка стакала на дому културе |
| Јоховац | Набавка и уградња клима уређаја у дому културе  Набавка и постављање 2 фудбалска голића  Санација мокрог чвора и воде у објекту МЗ  Ограђивање дјечијег игралишта |
| Вршани | Санација дома културе – санација зидова, санација керамике, постављање рефлектора на игралишту, набавка столица и столова  Санација читаонице која се налази у склопу дома  као и израда дрвене бине у дому културе |
| Дворови | Замјена дотрајале столарије на просторијама фудбалског клуба „Пролетер“ Дворови  Санација просторије у насељеном мјесту Тријешница – санација зидова, замјена столарије, санација струје и расвјете, израда дијела фасаде  Постављање клупа крај бивиклистичке стазе  Набавка и уградња клима уређаја у дому културе, као и санација сале за вјенчање |
| Драгаљевац Горњи | Набавка и поставаљње пропусних цијеви за воду, израда сеператора од бетона |
| Чађавица  Средња | Санација ћуприја и приступа парцелама које су оштећене приликом ископа јама  Санација дјечијег игралишта |
| Попови | Санација кровне конструкције на објекту ОШ као и санација дјечијег игралишта |
| Ченгић | Самјена сијалица/расвјете у дому културе као и поставаљање рефлектора испред дома културе |
| Чађавица Горња | Поправка јавне расвјете у центру села |
| Драгаљевац Средњи | Замјена лимарије на објекту који користи МЗ и ОШ „Стеван Немања“  Набавка грађевинског материјала за потребе израде парапета за ограду испред објекта МЗ и ОШ „Стеван Немања“  Постављање ограде испред објекта МЗ и ОШ „Стеван Немања“ |

Упоређивањем са предходном годином, података везаних за Oдсјек за послове мјесних заједница, може се констатовати да су резултати рада Одсјека значајно повећани. Реализовани пројекти проширења водоводних линија и асфалтирања су допринијели побољшању квалитета услова живота и рада грађана, уједно су и задовољене исказане потребе становништва. Спољни утицаји на рад Одсјека за послове мјесних заједница, везани су за активност рада савјета мјесних заједница, као и финансијске могућности грађана за пројекте суфинансирања. Њихов утицај се огледа у укупном обиму послова Одсјека који им пружа стручну и администартивну помоћ. Унутрашњи утицаји нису имали значај на рад Одсјека. Кључни резултати рада су у реализацији поднесака мјесних заједница, реализације дијела кандидованих пројеката и рјешавању питања за које је надлежна Градска управа Града Бијељина.

Када су у питању објекти у мјесним заједнцама, њихово стање и начин коришћења, треба истаћи да на подручју Града Бијељина постоји 74 објекта која користе мјесне заједнице или удружења грађана на подручју мјесне заједнице. Већина тих објеката, у складу са законом о преносу права друштвене својине на јединицу локалне самоуправе („Службени Гласник Републике Српске“ број:70/06) укњижен је у корист Града Бијељина, осим у случајевима гдје нису ријешени имовинско-правни односи.

Објекти домова културе у сеоским срединама се углавном користе за зборове грађана као и друга друштвена окупљања.

Друга група објеката ткз. читаонице су у релативно солидном стању, али је потребно редовно одржавање.

Домове културе у сеоским мјесним заједницама, користе мјесне заједнице, мјесни фудбалски клубови, културно-умјетничка друштва, удружења грађана, борци, пензионери, ловци, док у појединим објектима су смјештене амбуланте породичне медицине и поште Републике Српске (Велика Обарска, Горње Црњелово, Главичице, Суво Поље, Ченгић, Горња Чађавица, Вршани, Трњаци, Бродац, Батковић, Модран, Пучиле).

Градске мјесне заједнице користе објекте за потребе својих активности, а стање тих објеката је углавном задовољавајуће. Мјесне заједнице „Вељко Лукић“, „Дашница“, „Центар“ и „15.Мајевичка“ немају објекте за рад Савјета. Из тих разлога Градска управа Града Бијељина, узела је у закуп просторије за мјесне заједнице „Вељко Лукић“ и „Дашница“, како би Савјети мјесних заједница имали услове за свој рад. Својевремено се мјесна заједница “Центар“ обратила Градоначелнику за проналажење кацеларије за потребе мјесне заједнице. Градоначелник је заједно са мјесном заједницом упутио допис Центру за културу Бијељина, у коме је тражено слободна просторија у који би се могла смејстити канцеларија мјесне заједнице „Центар“. Центар за културу Бијељина није доставио одговор Градоначелнику да ли има или нема слободних просторија. Мјесна заједница „15 Мајевичка“ се до сада није обраћала захтјевом за тражење простора за потребе Савјета мјесне заједнице. Својевремено су канцеларије мјесне заједнице „15 Мајевичка“ биле у простору који сада користи полиција за безбједност саобраћаја Полицијске управе Бијељина.

На територији Града Бијељина постоје домови културе у сеоским мјесним заједницама који су руинирани и представљају опасност за грађане мјесних заједница. Домови културе у мјесним заједницама Загони (власник Република Српска) и Мала Обарска су у јако лошем стању те је потребно њихово рушење.

Свим грађанима који су жељели да пријаве порез на непокретности, на обрасцима (ПФРН, ЗОПН, ЗУПО, ПВОН) извршена бесплатна услуга, од стране службеника Одсјека за послове мјесних заједница.

Потребно je донјети Одлуку Скупштине Града Бијељина која би јасно дефинисала услове и начин коришћења објеката у складу са Законом и Статутом Града. Мјесне заједнице на подручју Града Бијељина, у наредном периоду, у сарадњи са Градском управом Града Бијељина, требало би да припреме планове и програме изградње и одржавања објеката комуналне инфраструктуре на подручју сваке мјесне заједнице, што би олакшало планирање и динамику њиховог рјешавања на цјелокупном подручју Града Бијељина. Савјети мјесних заједница у најчешћем случају су слабо активни, ријеђе се одржавају састанци савјета. Досадашњи рад Савјета мјесних заједница одвијао се по принципу волонтеризма, без икакве накнаде, што утиче на мотивацију и сам рад Савјета мјесних заједница.

Градоначелник Града Бијељина разматрао је Информацију о раду Мјесних заједница и о стању и коришћењу објеката мјесних заједница на подручју Града Бијељина, те је прослеђује Скупштини Града Бијељина на разматрање и усвајање.

ГРАДОНАЧЕЛНИК ГРАДА БИЈЕЉИНА П О ГРАДОНАЧЕЛНИКА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Љубиша Петровић Далибор Лазић